દેશનાં અનેક રાજ્યોમાં વિનાશકારી પૂરની પરિસ્થિતિ છે. મહારાષ્ટ્રમાં સતત ત્રીજા દિવસે પડી રહેલા વરસાદને કારણે મુંબઈ સહિત રાજ્યના અનેક વિસ્તારોમાં જનજીવન ખોરવાયું છે. મુંબઈમાં શુક્રવારે સવારે ધીમી ધારે શરૂ થયેલો વરસાદ મોડી રાત સુધીમાં તો દે-ધનાધન વરસવા માંડયો. આ સિલસિલો શનિવાર-રવિવારે પણ ચાલુ રહ્યો હતો. ભારે વરસાદને પગલે સાયન, ભાંડુપ, હિંદમાતા સહિતના અનેક વિસ્તારો જળબંબાકાર થઈ ગયા હતા. હવામાનખાતાએ આગામી 48 કલાક દરમિયાન મુંબઈ, કોંકણ સહિત ઉત્તર કોંકણ, દક્ષિણ-મધ્ય મહારાષ્ટ્ર, ઉત્તર-મધ્ય મહારાષ્ટ્ર અને મરાઠવાડામાં અતિવૃષ્ટિની આગાહી કરી છે. મુંબઈમાં છેલ્લા ચોવીસ કલાક દરમિયાન તળ મુંબઈમાં 50 મિ.મી., પૂર્વના ઉપનગરમાં 133 મિ.મી. અને પશ્ચિમનાં ઉપનગરમાં 111 મિ.મી. વરસાદ નોંધાયો હતો. વરસાદને કારણે ટ્રેનો અનિયમિત દોડતી હોવાથી પ્રવાસીઓની હાલાકીમાં વધારો થયો હતો.